নানামুখী চাপে অনেকটাই গৃহবন্দী হয়ে পড়েছে দেশের ইসলামী দল ও সংগঠনগুলো। ইসলামী দলগুলো ধর্মীয় ইস্যু ছাড়াও আইনশৃঙ্খলা, দ্রব্যমূল্য বৃদ্ধিসহ বিভিন্ন ইস্যুতে মাঠে সরব থাকত। বর্তমানে বিবৃতি-প্রেস বিজ্ঞপ্তির মধ্যেই সীমাবদ্ধ হয়ে পড়েছে তাদের কার্যক্রম। গৃহবন্দীর কারণ হিসেবে দলগুলো বলছে, কোনো কিছু করতে গেলেই অনুমতি নিতে হয়। অনুমতি নিতে গেলেই বিপত্তির মুখে পড়তে হচ্ছে। বেশিরভাগ ক্ষেত্রেই অনুমতি দেওয়াই হয় না। পাশাপাশি নানা দিক থেকে হুমকি-ধমকি হয়রানিও শুরু হয়। চাপ-আতঙ্কের কারণেই ঘরোয়া কর্মসূচিতে বন্দী হয়ে পড়ছে তারা। এ ছাড়া অভ্যন্তরীণ দ্বন্দ্ব-মতবিরোধও ইসলামী দলগুলোর নিষ্ক্রিয়তা-গৃহবন্দিত্বের কারণ হয়ে দাঁড়িয়েছে। নির্বাচন কমিশনে নিবন্ধিত ৪০টি রাজনৈতিক দলের মধ্যে ১১টি ইসলামী ধর্মীয় দল। এর বাইরে জামায়াতে ইসলামীর নিবন্ধন বাতিল করেছে নির্বাচন কমিশন। রাজনৈতিক দলের বাইরে হেফাজতে ইসলামসহ শত শত সংগঠন রয়েছে। তাদেরও তেমন কোনো কর্মসূচি নেই। ইসলামী দলগুলোর মধ্যে সবচেয়ে বড় দল জামায়াতে ইসলামী। এই দলটিকে গৃহবন্দী বলারও কোনো সুযোগ নেই। একে গৃহহীন বলা যায়। কারণ, দলের মগবাজারের কেন্দ্রীয়, পল্টনের ঢাকা মহানগরীসহ সারা দেশের কার্যালয়গুলো বন্ধ রয়েছে। সভা-সমাবেশ দূরে থাক প্রকাশ্যে চলাফেরাও করতে পারে না নেতা-কর্মীরা। তবে অজ্ঞাত স্থান থেকে গণমাধ্যমে নিয়মিত বিবৃতি ও সংবাদ বিজ্ঞপ্তি পাঠাচ্ছে। দলটিকে রাজনৈতিকভাবে নিষিদ্ধ করার জন্য নানা মহলের চাপ রয়েছে। দলের আমির মকবুল আহমাদ সম্প্রতি বাংলাদেশ প্রতিদিনকে বলেন, সরকার অঘোষিতভাবে জামায়াতের প্রকাশ্য কাজ-কর্ম নিষিদ্ধ করে রেখেছে। কেন্দ্রীয় অফিস থেকে শুরু করে তৃণমূল পর্যন্ত সব অফিস তালাবদ্ধ করে রেখেছে।